Jethro Tull
Jethro Tull oli Suurbritannia progressiivse roki ansambel, mille asutaja ja juhtfiguur oli laulja ja flöödimängija Ian Anderson. Ta asutas ansambli 1967. aastal. Ansambli muusikat on liigitatud ka blues rock'i, folkroki ja hard rock'i alla. Algkoosseisu kuulusid veel kitarrist Mick Abrahams, basskitarrist Glenn Cornick ja trummar Clive Bunker. Jethro Tulli albumitest 11 on saanud kuld- ja 5 plaatinaplaadi staatuse. Kogu maailmas on nende albumeid müüdud umbes 60 miljonit. 2014. aastal teatas ansambel tegevuse lõpetamisest. Ian Anderson keskendub soolokarjäärile. Jethro Tull on esinenud Eestis 1991. ja 2001. aastal.